**STANOVY OBČIANSKEHO ZDRUŽENIA**

**SLNKO V SIETI o. z.**

*podľa príslušných ustanovení zákona č. 83/1990 Zb. o združovaní občanov v znení neskorších predpisov a ustanovení zákona č. 112/2018 Z. z. o sociálnej ekonomike a sociálnych podnikoch a o zmene a doplnení niektorých zákonov (ďalej v texte len ,,zákon č. 112/2018 Z. z.")*

**Článok I.**

**Názov a sídlo**

1. Názov občianskeho združenia: Slnko v sieti o. z..
2. Sídlo občianskeho združenia: Košická 10, Bratislava 821 09. (ďalej v texte len ,,Združenie alebo Občianske združenie").

**Článok II.**

**Ciele občianskeho združenia**

1. Cieľom občianskeho združenia je podpora regionálneho rozvoja a zamestnanosti v rámci regiónu prostredníctvom zamestnávania zamestnancov v rámci krajčírskej dielne, výroba cukrárenských výrobkov, výroba suvenírov a spomienkových predmetov.

**Článok III.**

**Občianske združenie a opis jeho hlavného cieľa**

1. Združenie je v zmysle príslušných ustanovení zákona č. 112/2018 Z. z. verejnoprospešný podnik/komunitnoprospešný podnik[[1]](#footnote-1), ktorého hlavným cieľom je dosahovanie merateľného pozitívneho sociálneho vplyvu poskytovaním spoločensky prospešnej služby v oblasti:
2. služby na podporu regionálneho rozvoja a zamestnanosti[[2]](#footnote-2)

**Článok IV.**

**Činnosť, ktorou občianske združenie dosahuje pozitívny sociálny vplyv**

1. Združenie sa v rámci svojej činnosti venuje pomoci seniorom pri činnostiach bežnej obsluhy, vykonávaniu krajčírskych činností ako je oprava/úprava odevov, cukrárenská výroba, upratovanie domácnosti, výroba suvenírov a spomienkových predmetov[[3]](#footnote-3). Týmito činnosťami sleduje svoj hlavný cieľ a to dosahovanie merateľného pozitívneho sociálneho vplyvu.
2. V budúcnosti môže subjekt vyvíjať aj iné činnosti v súlade s predmetom činnosti občianskeho združenia, ktorými bude dosahovať pozitívny sociálny vplyv.

**Článok V.**

**Spôsob merania pozitívneho sociálneho vplyvu**

1. Pozitívny sociálny vplyv Združenie meria v prípade spoločensky prospešnej služby podľa Článku III. nasledovne:
2. služby na podporu zamestnanosti: percentom zamestnaných znevýhodnených osôb a/alebo zraniteľných osôb z celkového počtu zamestnancov Združenia v zmysle príslušných ustanovení zákona č. 112/2018 Z. z.. Pozitívny sociálny vplyv sa považuje za dosiahnutý, ak Združenie zamestnáva príslušné percento zraniteľných a/alebo znevýhodnených osôb v pracovnom pomere, v minimálnom rozsahu pracovného času uvedenom v príslušných ustanoveniach zákona č. 112/2018 Z. z..

**Článok VI.**

**Opis, akým spôsobom tovary alebo služby, ktoré občianske združenie vyrába, dodáva, poskytuje alebo distribuuje, alebo spôsob ich výroby alebo poskytovanie prispievajú k dosahovaniu pozitívneho sociálneho vplyvu**

1. Združenie prispieva k dosahovaniu pozitívneho sociálneho vplyvu nasledovným spôsobom:
2. Združenie prispieva k dosahovaniu pozitívneho sociálneho vplyvu poskytovaním spoločensky prospešnej služby v oblasti zamestnanosti a to zamestnávaním zraniteľných osôb a/alebo znevýhodnených osôb. Tieto si osvoja pracovné návyky a získajú nové zručnosti pre výkon povolania, čo zvýši šance na ich opätovné spoločenské začlenenie berúc do úvahy ich novonadobudnutú mieru finančnej autonómie a samostatnosti, sebadôvery či schopnosti fungovať v prostredí pracovného kolektívu. Uvedené bude mať na osoby pozitívny sociálny vplyv. Dôjde k odstráneniu vylúčenia týchto osôb a k ich začleneniu z okraja spoločnosti do reálneho života.[[4]](#footnote-4)

**Článok VII.**

**Členstvo v občianskom združení**

1. Členstvo v Združení je dobrovoľné. Členom môže byť každá fyzická a právnická osoba, ktorá súhlasí so stanovami Združenia.
2. O prijatí za člena Združenia rozhoduje na základe písomnej prihlášky správna rada Združenia. Členstvo vzniká dňom prijatia za člena.
3. Členstvo zaniká :
4. vystúpením – v deň doručenia písomného oznámenia člena o vystúpení zo Združenia správnej rade,
5. úmrtím fyzickej osoby alebo zánikom právnickej osoby,
6. vylúčením , ak člen opätovne a napriek výstrahe porušuje členské povinnosti, alebo z iných dôležitých dôvodov. Členstvo zaniká dňom rozhodnutia správnej rady o vylúčení. Proti rozhodnutiu o vylúčení má právo podať člen odvolanie členskej schôdzi.
7. zánikom Združenia.

**Článok VIII.**

**Práva a povinnosti členov občianskeho združenia**

1. Člen má právo :
2. zúčastňovať sa na zasadnutiach členskej schôdze a hlasovať,
3. podieľať sa na činnosti Združenia,
4. voliť a byť volený do orgánov Združenia,
5. predkladať návrhy, podnety, sťažnosti a žiadosti jednotlivým orgánom Združenia,
6. byť informovaný o rozhodnutiach orgánov Združenia a pripravených aktivitách.
7. Člen má najmä tieto povinnosti:
8. dodržiavať zákony a ostatné všeobecne záväzné právne predpisy, stanovy, prípadne iné interné smernice Združenia,
9. pomáhať pri plnení cieľov Združenia a aktívne sa podieľať na jeho práci,
10. podľa svojho svedomia, rozsahu svojich možností a schopností pomáhať orgánom Združenia,
11. plniť uznesenia orgánov Združenia,
12. aktívne sa podieľať na činnosti Združenia

**Článok IX.**

**Orgány občianskeho združenia**

1. **Členská schôdza** ako najvyšší orgán občianskeho združenia.
2. **Správna rada** ako výkonný a riadiaci orgán občianskeho združenia.
3. **Predseda správnej rady** ako štatutárny orgán občianskeho združenia.
4. **Kontrolná komisia** ako kontrolný orgán občianskeho združenia.
5. **Poradný výbor** ako osobitný orgán občianskeho združenia zriadený v súlade so zákonom č. 112/2018 Z. z.

**Článok X.**

**Členská schôdza**

1. Členská schôdza je najvyšším orgánom Združenia. Zvoláva ho správna rada Združenia minimálne jedenkrát ročne. Správna rada upovedomí člena o zasadaní členskej schôdze písomnou formou, zverejnením informácie o zasadaní členskej schôdze na informačnej tabuli v mieste sídla Združenia alebo na internetovej stránke Združenia ak ho má zriadené. Zúčastniť sa na členskej schôdzi má právo každý člen Združenia.
2. Ak o zvolanie členskej schôdze písomne požiada najmenej 3/5 všetkých členov Združenia, správna rada je povinná zvolať členskú schôdzu Združenia do dvoch mesiacov.
3. Člen Združenia môže písomne poveriť iného člena, aby ho zastúpil na členskej schôdzi Združenia. Podpis na poverení musí byť úradne osvedčený, pričom zastúpený člen sa v takomto prípade považuje za prítomného.
4. Členská schôdza Združenia je uznášania schopná, ak je prítomná nadpolovičná väčšina členov. Každý člen disponuje na členskej schôdzi jedným hlasom. Na platnosť uznesenia je potrebný súhlas nadpolovičnej väčšiny prítomných členov.
5. Členská schôdza Združenia:

* prerokúva a schvaľuje individuálnu účtovnú závierku, mimoriadnu účtovnú závierku a návrh na rozdelenie zisku a úhradu strát a výročnú správu,
* schvaľuje zmeny stanov Združenia,
* schvaľuje rozpočet Združenia,
* schvaľuje rokovací a volebný poriadok členskej schôdze,
* rozhoduje o zániku Združenia, o ustanovení likvidátora a o spôsobe vysporiadania majetku Združenia,
* volí a odvoláva členov správnej rady Združenia,
* volí a odvoláva členov kontrolnej komisie Združenia,
* schvaľuje vnútorné smernice Združenia,
* rozhoduje o ďalších veciach, ktoré si vyhradí.

**Článok XI.**

**Správna rada**

1. Správna rada je riadiacim a výkonným orgánom Združenia v čase medzi dvoma zasadaniami členskej schôdze.
2. Správna rada má minimálne 5 členov. Členom správnej rady môže byť len člen Združenia.
3. Správna rada je za svoju činnosť zodpovedná členskej schôdzi.
4. Funkčné obdobie členov správnej rady je 3 roky.
5. Správna rada Združenia sa schádza podľa potreby, najmenej štyrikrát do roka. Povinnosť zvolať správnu radu má predseda správnej rady. Správna rada musí byť zvolaná do 30 dní, ak o to požiada aspoň polovica jeho členov písomnou formou alebo ak to navrhne kontrolná komisia.
6. Správna rada v období medzi dvoma členskými schôdzami rozhoduje s konečnou platnosťou o všetkých zásadných otázkach Združenia mimo otázok, o ktorých rozhodovanie prislúcha členskej schôdzi. Správna rada Združenia rozhoduje najmä o:

* použití zisku a úhrade strát vrátane určenia spôsobu ich vysporiadania najneskôr do skončenia nasledujúceho účtovného obdobia,
* predkladá členskej chôdzi na prerokovanie a schválenie riadnu individuálnu účtovnú závierku, mimoriadnu účtovnú závierku a návrh na rozdelenie zisku a úhradu strát.
* o použití rezervného,
* podáva návrhy na zmeny zapisovaných skutočností v registri,
* schvaľuje právne úkony týkajúce sa nehnuteľného majetku,
* rozhoduje o obmedzení práva predsedu správnej rady konať v mene združenia.

1. Správna rada volí zo svojho stredu predsedu správnej rady.
2. Správna rada je uznášaniaschopná, ak je prítomná nadpoloviční väčšina jeho členov. Jeho uznesenie je prijaté nadpolovičnou väčšinou prítomných členov.
3. Pri uvoľnení člena predstavenstva keď zostane v predstavenstve menej ako päť členov, vykoná správna rada na základe svojho hlasovania kooptáciu nového člena správnej rady na návrh niektorého člena správnej rady. Riadna voľba nového člena predstavenstva sa uskutoční na najbližšej členskej schôdzi.

**Článok XII.**

**Predseda správnej rady**

1. Predseda správnej rady je volený správnou radou na obdobie 3 rokov.
2. Predseda správnej rady zvoláva schôdze správnej rady a predsedá im.
3. Predseda správnej rady je štatutárnym orgánom Združenia a zastupuje Združenie navonok.
4. Odvolať predsedu správnej rady môže správna rada v tajnom hlasovaní na návrh člena správnej rady, a to nadpolovičnou väčšinou hlasov členov správnej rady.

**Článok XIII.**

**Kontrolná komisia**

1. Kontrolná komisia je oprávnená kontrolovať všetku činnosť Združenia a prerokúva sťažnosti jeho členov. Zodpovedá iba členskej schôdzi a je nezávislá od ostatných orgánov Združenia. Kontrolná komisia má troch členov, ktorých volí členská schôdza.
2. Kontrolná komisia sa vyjadruje k účtovným závierkam, ktoré je Združenie povinné vyhotovovať podľa osobitného predpisu a k návrhu na rozdelenie zisku alebo k návrhu úhrady straty Združenia a výročnej správe.
3. Na zistené nedostatky upozorňuje kontrolná komisia správnu radu a vyžaduje zaistenie nápravy.
4. Kontrolná komisia si zo svojich členov volí predsedu.
5. Kontrolná komisia sa schádza podľa potreby, najmenej raz za tri mesiace.
6. Kontrolná komisia je oprávnená vyžadovať si u správnej rady akékoľvek informácie o hospodárení Združenia. Správna rada je povinná bez zbytočného odkladu oznámiť kontrolnej komisii všetky skutočnosti, ktoré môžu mať závažné dôsledky v hospodárení alebo postavení Združenia a jeho členov.
7. Na jednotlivé úkony môže kontrolná komisia poveriť jedného alebo viacerých členov, ktorí v tejto veci majú oprávnenie žiadať informácie v rozsahu oprávnení kontrolnej komisie.

**Článok XIV.**

**Poradný výbor**

1. Poradný výbor tvoria minimálne 3 členovia. Členom poradného výboru môže byť len zainteresovaná osoba. Väčšinu členov poradného výboru musia tvoriť priamo zainteresované osoby. Najmenej jeden člen poradného výboru musí byť zamestnancom tohto Združenia, ktorý je znevýhodnenou alebo zraniteľnou osobou.
2. Poradný výbor sa zúčastňuje na fungovaní Združenia, na dosahovaní jej pozitívneho sociálneho vplyvu a na hodnotení dosahovania pozitívneho sociálneho vplyvu

* prerokovaním,
* právom na informácie,
* kontrolnou činnosťou.

1. Spôsob voľby alebo vymenovania a spôsob odvolania člena poradného výboru, ako aj riadneho fungovania poradného výboru upraví Združenie vo svojich vnútorných predpisoch, aby najmenej vo vzťahu k priamo zainteresovaným osobám bolo zabezpečené transparentné a spravodlivé prostredie.

**Článok XV.**

**Rezervný fond[[5]](#footnote-5)**

1. Združenie pri svojom vzniku rezervný fond nevytvára.
2. Združenie vytvorí rezervný fond až z čistého zisku vykázaného v riadnej účtovnej závierke za rok, v ktorom sa zisk po prvý raz vytvorí, a to vo výške 5 % z čistého zisku, nie však viac ako 10 % základného imania.
3. Rezervný fond je Združenie povinné každoročne dopĺňať o 5 % z čistého zisku vyčísleného v ročnej účtovnej závierke až do dosiahnutia rezervného fondu vo výške 10 % základného imania.
4. O použití rezervného fondu rozhoduje správna rada Združenia v súlade príslušnými ustanoveniami Obchodného zákonníka.
5. Do rezervného fondu Združenie môže vložiť finančné prostriedky na účely ich budúceho použitia na dosiahnutie merateľného pozitívneho sociálneho vplyvu.

**Článok XVI.**

**Hospodárenie občianskeho združenia**

1. Združenie hospodári s hnuteľným a nehnuteľným majetkom Združenia.
2. Hospodárenie sa uskutočňuje podľa schváleného rozpočtu.
3. Všetky získané finančné prostriedky, ako aj hmotné a nehmotné aktíva sú majetkom Združenia ako celku.
4. Majetok Združenia tvoria:

* vklady zakladateľov,
* príjmy z vlastnej činnosti,
* príjmy z podnikateľskej činnosti po zdanení,
* dary od fyzických osôb a právnických osôb.
* dotácie a granty od právnických osôb z tuzemska i zahraničia,
* dotácie od štátnych a samosprávnych orgánov a organizácií,

1. Príjmy z činnosti Združenia podliehajú daňovým povinnostiam podľa platných daňových zákonov.
2. Výnosy z majetku a vlastnej činnosti môžu byť použité len na podporu hlavného cieľa Združenia. V záujme vytvárania vlastných zdrojov môže Združenie vykonávať v doplnkovom rozsahu vo vzťahu k záujmovej činnosti podnikateľskú činnosť, súvisiacu so zabezpečením hlavného cieľa Združenia a v súlade so všeobecne záväznými predpismi.

**Článok XVII.**

**Rozdelenie zisku a záväzok občianskeho združenia využívať viac ako 50% zisku na dosiahnutie hlavného cieľa**

1. Združenie ako verejnoprospešný podnik použije 100 % zo svojho zisku po zdanení a po úhrade povinných zákonných úhrad a platieb na dosahovanie merateľného pozitívneho sociálneho vplyvu, ktorý je hlavným cieľom Združenia.
2. Zisk Združenia sa použije v tomto poradí:
3. na plnenie daňových povinností a iných zákonných platieb,
4. na doplnenie rezervného fondu,
5. na uhradenie neuhradenej straty z minulých období,
6. na dosahovanie pozitívneho sociálneho vplyvu v zmysle príslušných ustanovení zákona č. 112/2018 Z. z., v prípade, že Združeniu bude udelený štatút registrovaného sociálneho podniku v zmysle zákona č. 112/2018 Z. z.,
7. na iné účely stanovené správnou radou.

**Článok XVIII.**

**Zánik občianskeho združenia**

1. Združenie zaniká dobrovoľným rozpustením na základe rozhodnutia členskej schôdze alebo zlúčením s iným Združením. O zániku rozhoduje členská schôdza dvojtretinovou väčšinou hlasov.
2. Ak zaniká Združenie rozpustením, členská schôdza ustanoví likvidátora.
3. Pri likvidácií Združenia sa najprv uhradia všetky záväzky a pohľadávky Združenia. Majetok sa v prípade likvidácie môže previesť inému Združeniu, nadácií alebo právnickej osobe s podobnými cieľmi alebo na verejnoprospešné, charitatívne a humánitárne účely.
4. Likvidácia sa nevyžaduje, ak majetok Združenia prechádza na iné Združenie po zlúčení, alebo splynutí. V prípade, že Združenie získa osvedčenie o registrácií štatútu registrovaného sociálneho podniku, môže sa Združenie so štatútom registrovaného sociálneho podniku zlúčiť výlučne iba s iným subjektom, ktorý má platný štatút registrovaného sociálneho podniku vydaným v oboch prípadoch Ministerstvom práce, sociálnych vecí a rodiny Slovenskej republiky.

**Článok XIX.**

**Záverečné ustanovenia**

1. Stanovy nadobúdajú platnosť dňom schválenia prípravným výborom a účinnosť registráciou na Ministerstve vnútra Slovenskej republiky.
2. Na vzťahy neupravené týmito stanovami sa používajú ustanovenie zákona č. 83/1990 Zb. o združovaní občanov v znení neskorších predpisov a ďalších všeobecne záväzných právnych predpisov, najmä, nie však výlučne ustanovenia Obchodného zákonníka a ustanovenia zákonom č. 112/2018 Z. z.
3. Tieto stanovy sú vyhotovené v 3 rovnopisoch, z ktorých každá má platnosť originálu.

V Bratislave, dňa ...............................

...................................................

1. Žiadateľ si zvolí druh podniku podľa toho, či poskytovaním spoločensky prospešnej služby bude napĺňať verejný alebo komunitný záujem [↑](#footnote-ref-1)
2. Žiadateľ si zvolí poskytovanú spoločensky prospešnú službu uvedenú v § 2 ods. 4 zákona č. 112/2018 Z. z. [↑](#footnote-ref-2)
3. Žiadateľ v tomto Článku popíše všetky činnosti, ktoré vykonáva a ktorými bude sledovať svoj hlavný cieľ, ktorým je dosahovanie merateľného pozitívneho sociálneho vplyvu. [↑](#footnote-ref-3)
4. Týmto spôsobom Žiadateľ opisuje cieľ, ktorým je dosahovanie merateľného pozitívneho sociálneho vplyvu v zmysle napĺňania hlavného cieľa Združenia. [↑](#footnote-ref-4)
5. Vytvorenie rezervného fondu je len odporúčaním, nie povinnosťou. [↑](#footnote-ref-5)